钦定古今图书集成/历象汇编/庶征典/第027卷 > 《史记》 > 《天官书》
## 钦定古今图书集成/历象汇编/庶征典/第027卷 > 《史记》 > 《天官书》

角、亢、氐，兖州。房、心，豫州。尾、箕，幽州。斗，江湖。牵牛、婺女，
扬州。虚、危，青州。营室至东壁，并州。奎、娄、胃，徐州。昴、毕，
冀州。觜觿、参，益州。东井、舆鬼，雍州。柳七星。张，三河。翼、
轸，荆州。七星为员官。辰星庙，蛮夷星也。

甲乙四海之外，日月不占。丙丁，江淮海岱也。戊己，中
州河济也。庚辛，华山以西。壬癸，恒山以北。日蚀，国君；
月蚀，将相当之。

“二十八舍，主十二州。”斗秉兼之，所从来久矣。秦之疆
也，候在太白，占于狼弧。吴、楚之疆，候在荧惑，占于鸟
衡。燕、齐之疆，候在辰星，占于虚危。宋、郑之疆，候在岁
星，占于房心。晋之疆，亦候在辰星，占于参罚。及秦并
吞三晋、燕、代，自河山以南者中国，中国于四海，内则
在东南为阳，阳则日岁星、荧惑、填星，占于街南，毕主
之；“其西北，则胡、狢、月氏诸衣旃裘引弓之民，为阴。阴
则月、太白、辰星。”“占于街北”，昴主之。